Sony Labou Tansi
Sony Labou Tansi, 1947-1995, congolesisk forfatter. Tansis romaner og dramatik gjorde ham upopulær blandt magthavere i Brazzaville, hvor han arbejdede for forskellige ministerier, var leder af gruppen Rocado Zulu Théâtre og engageret i oppositionspolitik. La Vie et demie (1979) og L'État honteux (1981) er fabler om afrikanske diktatorer, mens L'Anté-peuple (1983, da. Førfolket, 1989) undersøger privat moral i historien om en rektor, der bliver ødelagt af sin lidenskab for en elev. Tansi, som døde i 1995 af aids, var en af de mest markante fransksprogede forfattere fra Afrika.